Matriekleerling van Kaapse voorstad in hof oor baba-ontvoering | Netwerk24
Deur Maygene de Wee en Warda Meyer 23 Januarie 2020 13:56
Karabo Tau (18) verskyn Donderdag in die landdroshof in Bellville, Kaapstad, op aanklag van die ontvoering van 'n babaseuntjie.
Haar hande en gewrigte klap senuagtig teen mekaar waar sy wag op die vloer by die trappe wat van die hofselle na die hofsaal lei. By haar voete is 'n plastieksakkie met vermoedelik van haar persoonlike besittings.
Karabo Tau, 'n matriekleerling aan die Claremont High School in Kaapstad, is 18 jaar oud, maar sy lyk 14. Sy is steeds geklee in die swart-en-wit streeptrui wat sy aangehad het toe sy die naweek in hegtenis geneem is. Haar rooi vlegseltjies is in 'n poniestert vasgemaak.
Tau het Maandag in die landdroshof in Bellville verskyn op aanklag van ontvoering. Die saak is tot Donderdag uitgestel sodat sy 'n formele borgtogaansoek kon indien.
Sy word daarvan aangekla dat sy die twee maande oue Kwahlelwa Tiwane, een van tweelingseuntjies, op Woensdag 15 Januarie uit sy ma se sorg gesteel het.
Die baba is steeds soek.
Intussen sê Xolisa Ngwekazi, 'n wyksraadslid in Khayelitsha, die baba se ouers sukkel om die gebeure te verwerk.
"Hulle is bekommerd dat hulle nooit weer hul seuntjie gaan sien nie. Die ouers is bang en weet nie hoe om hul baba terug te kry nie," sê hy.
Volgens inwoners het die verdagte werklose mense gesoek aan wie sy kospakkies en 'n koopbewys van R1 000 wou gee.
Karabo Tau Foto: Facebook
"Sy het mense se identiteitsdokumente gevat en gekopieer. Die ontvoerde baba se ma was een van die slagoffers en het verlede Woensdag saam met die vrou na haar "kantoor" in Parow gegaan waar sy saam met Kwahlelwa verdwyn het.
Ngwekazi het 'n beroep op inwoners gedoen om nie hul persoonlike besonderhede goedsmoeds vir mense te gee nie.
Kol. Andrè Traut, 'n polisiewoordvoerder, het verlede week gesê die vrou na wie hulle gesoek het, het haarself glo as 'n maatskaplike werker voorgedoen. Vroeëre inligting het daarop gedui dat die vrou die volgende dag teruggekom en die ma en haar kinders in 'n taxi na Parow vergesel het, waar sy gesê het haar werk is, maar dat sy hier met die baba verdwyn het.
* Intussen het Bronagh Hammond, woordvoerder van die Wes-Kaapse onderwysdepartement, bevestig dat die tiener wel 'n gr. 12-leerling aan die Claremont High School is en dat sy nie teruggekom het skool toe nie.